Čaplovič, Dušan, poslanec NR SR (2010-11-04):
Vážený pán predseda, predsedajúci, vážené pani poslankyne, vážení páni poslanci, začnem to tak trošku netradične. Pred dvoma dňami som mal možnosť sa zúčastniť u pána podpredsedu vlády, pána Chmela na diskusii, kde sme diskutovali aj o týchto problémoch, nielen dvojakého občianstva a štátneho občianstva, zákona o menšinových jazykoch a podobne a boli sme tam vlastne dvaja pozvaní, mimo iných, ktorí sme tam boli sirotami, ktorí sme obhajovali aj tie národnoštátne záujmy, a to bol prvý podpredseda Národnej rady Slovenskej republiky v roku 1990 až 1992 Milan Zemko, ktorý sa tam jasne prezentoval a povedal jasne, ja som národný demokrat a potom som to bol ja. Samozrejme, žiadne aktivity, ktoré by išli proti národnostným menšinám, ktoré sa tu často prezentujú ako vyvolávanie strachu, aj tu u pána predkladateľa, jedného z predkladateľov, pána Gála, že tu je strach a tak ďalej. Viete, ja som trošku, aj historické mám povedomie a poznám vyjadrenia, nie často to zrovnávam, ale v tomto prípade, by som to rád porovnal s rokom 1937 až 1938, keď Esterházy takýmto spôsobom prezentoval ohrozenie menšiny v demokratickej Československej republike. A vieme ako to nakoniec skončilo, lebo sa vyčkávalo, diskutovalo, diskutovalo sa aj o tomto, musím povedať, pretože to sú aj isté historické paralely a ja vám ich môžem, celé tie jeho záznamy dať prečítať, aby ste už nemuseli čítať vaše vyjadrenia a mohli ste prečítať vyjadrenia grófa Esterházyho. Teraz sa vrátim k tomu poslaneckému návrhu novely zákona č. 40/1993 Z. z. o štátnom občianstve Slovenskej republiky v znení neskorších predpisov a zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Treba povedať otvorene, škoda, že tu nie je pán minister zahraničných vecí, ja som ho veľmi pozorne počúval, ale počúval som aj jeho vyjadrenia predtým, tento zákon nemôže byť ani priamo poslaneckým zákonom, lebo ho pripravil, ako to povedal verejne, pán minister zahraničných vecí, pán Dzurinda. Teda bol pripravený na Ministerstve zahraničných vecí Slovenskej republiky a vy ste si ho osvojili a ste ho ako poslanecký návrh takto predložili a myslím si aj preto, aby tento návrh zákona nemohol prechádzať znovu normálnym legislatívnym pokračovaním, aby sa k tomu mohol vyjadriť aj rezort Ministerstva vnútra Slovenskej republiky, ktorý má oprávnenie z hľadiska kompetencie, a ktorý aj v minulosti predkladal zákon o štátnom občianstve, aby tento zákon o štátnom občianstve predložil. Čiže vyhli ste sa takouto kľučkou tomuto problému a takýmto spôsobom ste predložili tento návrh novely zákona do parlamentu. Po jeho prečítaní a, samozrejme, aj dôkladnom analyzovaní, musím konštatovať, že opäť to nie je krok správnym smerom, ani a teraz citujem: „pekným príspevkom diplomacie“, ako to uviedol pán minister zahraničných vecí Mikuláš Dzurinda. Týmto pádom sa priznal a prijal toto, že to bolo pripravované pod jeho egidou, na ktorom sa uvedená novela pre koaličných poslancov pripravila, napriek tomu, že kompetenčne patrí pod rezort vnútra. Konštatovanie, že, a teraz citujem znovu: „chceli sme chytiť novembrovú schôdzu“ svedčí o tom, že sa niekto opäť v predklone veľmi poponáhľal a je jasným dôkazom, že vláda Ivety Radičovej, ja ju tak vnímam, je to legitímne moje stanovisko, tentoraz cez tri poslušné poslanecké kluby pokračuje v hlbokom úklone a ustupuje Budapešti. To je môj legitímny názor, môže byť spochybnený, ale ja ho takto vnímam a za štyri roky ako podpredseda vlády pri bilaterálnych rokovaniach nielen s Maďarskou republikou, ktoré z mojej strany vždy vychádzali veľmi dobre, ale aj s inými štátmi Európskej únie a v zahraničí Spojených štátov amerických, v Kanade a tak ďalej, nikdy neboli v tomto problémy, ktoré sa často pertraktovali vďaka vtedajšej opozície, najmä Strany maďarskej koalície na Slovensku. Predkladaný návrh novely zákona o štátnom občianstve ignoruje národnoštátne záujmy Slovenskej republiky, našu štátnu integritu a suverenitu, záujmy, ktoré sa stávajú dôležitou agendou nielen malých a podčiarkujem, dnes v Európskej únii, aj veľkých štátov. Dokazuje, že súčasná vláda nie je schopná s Maďarskom rokovať ako rovný s rovným. To som povedal už niekoľkokrát, o tom svedčí aj to, že tie rokovania pokiaľ prebehli, boli len také by som povedal zoznamovacie alebo v rámci nášho predsedníctva v rámci V4 medzi ministrom zahraničných vecí Slovenskej republiky a ministrom zahraničných vecí Maďarskej republiky. Rád by som upozornil, že novela neodstraňuje „negatívny dopad na občanov Slovenskej republiky“ ako sa to snaží prezentovať tu teraz neprítomný podpredseda Národnej rady Slovenskej republiky Béla Bugár, aj som ho na to upozornil, že budem o tom hovoriť, ale dokazuje naozaj zbabelosť súčasných koaličných lídrov a vlády Ivety Radičovej pod taktovkou Mikuláša Dzurindu. Odhaľuje aj pravú tvár strany MOST- HÍD a poviem aj prečo, ktorá predovšetkým stojí za touto iniciatívou a doslovne tlačí svojich koaličných partnerov, aby sa to prijalo, čo najrýchlejšie. A prečo čo najrýchlejšie? Lebo je pod obrovským tlakom Strany maďarskej koalície, ja presne čítam, čo sa deje na južnom Slovensku, čo vyhlasujú lídri Strany maďarskej koalície vo vzťahu k strane MOST- HÍD. SMK, prepáčte, ja som vám neskákal do reči, pán predkladateľ, slušne sa správajte, ktorá je predĺženou rukou SMK, predĺženou rukou FIDESZU a Jobbiku na Slovensku, práve teraz pred komunálnymi voľbami v súboji o maďarského voliča na južnom Slovensku. Čiže naozaj myslím si, že dalo sa s tým jasne počkať, teraz sa to často stáva a bude sa hovoriť, že sa používa agenda taká a taká, pre a proti, mohlo sa s tým počkať až po komunálnych voľbách, aby sme prípadne v dobrom prostredí o tomto návrhu diskutovali. Je šokujúce, že táto poslanecká novela, ktorá je prezentovaná ako ústretový krok, to citujem, ako ústretový krok k Maďarsku a k vláde Viktora Orbána, sa predkladá v dobe totálnej „orbanokracie“, ktorá narastá po absolútnom potvrdení moci FIDESZU v nedávnych komunálnych voľbách. FIDESZ čakal len na komunálne voľby a tie analýzy, ktoré mám z maďarskej tlače a politologické analýzy mojich kolegov, ktorí ovládajú dobre maďarský jazyk, svedčia o tom, že čo sa deje v Maďarsku, sa môže diať aj na Slovensku, lebo niekedy si hľadáme „dobré“ vzory. Táto orbanokracia postupne vytláča akúkoľvek politickú opozíciu. Pokračuje vládne „slovenské“ koketovanie s terajšou politickou kultúrou aj v maďarskej exekutíve a v parlamente, lebo, ak by sme boli tvrdí a nekompromisní a stáli si za svojimi názormi tak ako to robia iné štáty Európskej únie alebo aj iné štátny mimo Európskej únie a vo svete, tak by sme nemuseli takýmto spôsobom postupovať. V čase, a to v čase, a to teraz podčiarkujem ešte raz, v čase, keď sa pripravuje nová ústava, ktorá má v Maďarsku antidemokratickými krokmi dovŕšiť revolučný proces. Ja naozaj chcem upozorniť, že sme si mohli počkať ako sa v Maďarsku vyvinie situácia po 1. januári budúceho roku, kedy by mal platiť zákon o dvojakom občianstve, aké kroky sa zrealizujú a potom by sme mohli podniknúť, samozrejme aj predtým v rámci bilaterálnych rokovaní, v rámci ešte stále platnej medzištátnej zmluvy z roku 1995 medzi Maďarskou republikou a Slovenskou republikou a mohli sme o týchto veciach diskutovať. To, čo tu predviedol a povedal pán Mikuláš Dzurinda o tom, že sa revitalizovali spoločné komisie, nuž, tak tie sa museli revitalizovať, pretože vláda nová v Maďarsku akokoľvek zrušila túto bilaterálnu spoluprácu v rámci týchto medzivládnych komisií a teraz nastúpila nová vláda a navrhla si tam svojich zástupcov do týchto bilaterálnych komisií, ktoré postupujú a reagujú na mnohé problémy v slovensko-maďarských vzťahoch, či maďarsko-slovenských vzťahoch v zmysle tejto medzinárodnej dohody. Ja len chcem naozaj, či to niekoho zaujíma alebo nezaujíma, ja som si to uverejnil aj na blogu a mám veľkú diskusiu pre a proti, samozrejme, však človek má rôznych partnerov a ja, samozrejme nevyčítam, keď ma niekto kritizuje, pretože treba veci, treba niekedy aj zniesť, ale v tejto veci, myslím si, že väčšina občanov Slovenskej republiky nechápe, čo sa deje a tuto chcem na pôde Národnej rady Slovenskej republiky konštatovať, že v Maďarsku sa posilňuje moc predsedu vlády, obmedzuje pôsobnosť Ústavného súdu, vytvára sa nový právny stav v tom, že napr. menovanie predsedu Najvyššieho súdu, ombudsmanov a veliteľov armády bude výsostne v rukách predsedu vlády. Ďalej sa má obmedziť petičné právo a mnohé ďalšie demokratické inštitúty. Aj v rokoch dvadsiatych, tridsiatych Slovensko a Československo viacej mlčalo, aj veľmi významné demokratické krajiny a štáty vtedajšej Európy a vieme, kam to viedlo. Som presvedčený o tom, že to čo sa deje teraz na Slovensku, môže mať isté kroky odvetné a budú veľmi tvrdé odvetné kroky, aj keď budete akokoľvek ústretoví na strane Maďarskej republiky. Konkrétne snahy vlády Ivety Radičovej cez parlament ovládnuť, to je príklad, ktorý by sa zobral obrazovo na Slovensku, Najvyšší súd a v súčasnosti aj verejnoprávne médiá, to sú veci, ktoré sa dejú súčasne aj v Maďarskej republike. Samozrejme na tom majú tam ústavnú väčšinu a môžu si to odhlasovať. Vy to samozrejme nemôžete často presadiť cez zmenu Ústavy Slovenskej republiky, lebo tú ústavnú väčšinu nemáte a radi by ste ju samozrejme, v koalícii mali. K tomu radím aj na kolenách predloženú poslaneckú novelu zákona o štátnom občianstve Slovenskej republiky. Je to nepriamo istým spôsobom koketovanie so súčasnou politikou v Maďarsku, ktoré naďalej pokračuje. Základný problém je maďarský zákon, ktorý prijala maďarská vláda, a o ktorom povedal aj minister zahraničných vecí a niektorí moji predrečníci, že je zlý zákon, na ktorý sa reagovalo, samozrejme, reagovalo sa ako zvrchovaný štát Slovenskej republiky ako rovnocenný partner a na základe toho predchádzajúca vláda prijala aj návrh novely zákona o štátnom občianstve. Samozrejme, sú isté problémy, ale nemôžem priamo súhlasiť s pani predrečníčkou, pani Vášáryovou, lebo ja som v podstate bol stále v kontakte so Slovákmi v zahraničí, častejšie ako ona a množstvo tých kontaktov som mal aj v súvislosti s týmto zákonom. Áno, objavovali sa individuálne problémy, dokonca poznám aj problémy, ktoré boli prednesené nedávno počas návštevy pána prezidenta v Spojených štátoch amerických, ale pokiaľ sa im vysvetlilo, že toto je odveta za to, čo sa deje v Maďarsku, aby sme bránili celistvosť a integritu Slovenskej republiky, tak to pochopili. Veľká časť aj občanov Spojených štátov amerických v súčasnom období a súčasne aj niektorých už ešte občanov Slovenskej republiky alebo ktorí sa budú uchádzať o občianstvo Slovenskej republiky, ale dá sa to všetko dovŕšiť a riešiť celkom inou cestou ako ste sa vy v súčasnosti vydali. Tvrdenie pána ministra zahraničných vecí Mikuláša Dzurindu, že nám nesmierne „teraz záleží, aby sme mali čistý stôl, aby sme potom mohli žiadať Budapešť, aby ona opravila svoju chybu“, považujem za výkrik do tmy. Politika, ktorý ako keby nechápal súvislosti a rád sa takýmto spôsobom predstavuje pred medzinárodnou verejnosťou ako minister zahraničných vecí. Ja si v roku 2006 pamätám, keď SMK vyvádzalo, keď bolo stretnutie na pôde SMK a bol tam prítomný aj pán Mikuláš Dzurinda za SDKÚ – DS, keď ukázal prstom na pána Csákyho. „Pali nerozprávaj tak, nekonaj tak ako konáš, pretože začnem aj ja rozprávať.“ Čiže mali by sme si skutočne naliať čisté víno a uvedomiť si, že sú tu kruhy na Slovensku, ktoré chcú tento problém riešiť, povedzme navonok ako ústretovo, ale v neprospech Slovenskej republiky do budúcnosti. Napriek tomu, že Európska únia takýto jednostranne zameraný zákon odmieta a je viacero dôkazov, že to bolo jednoznačne odmietnuté tento jednostranný zákon zo strany maďarskej vlády Viktora Orbána, predstavuje sa tu pred nami a teraz budem znovu citovať nedávny výrok pána Orbána, lebo to je dôležité, že tento zákon naďalej prezentuje ako, citujem: „odstránenie hanebnej záplaty pre zahraničných Maďarov z roku 2004“. Nadovšetko sa v súčasnosti v maďarskom parlamente, a o tom sa tu už hovorilo, konkrétne v parlamentnom výbore pre vypracovanie ústavy navrhuje, aby sa právo hlasovania vo voľbách týkalo aj Maďarov žijúcich v zahraničí, dokonca s urnami aj na Slovensku. Nezabúdajme, že sa to deje v čase, keď hlavný iniciátor týchto zmien FIDESZ má suverénnu ústavnú väčšinu v Maďarskom národnom zhromaždení. A čo odporúča, keď sa tu odvolávame na OBSE, čo odporúča OBSE v rámci Bolzánskych záverov a odporúčaní, ktoré boli prijaté v roku 2008, ktoré veľmi nerado počúvali poslanci SMK k národným menšinám a medzištátnych vzťahoch. Presne vám to prečítam. Po prvé, a to je najdôležitejšie. Zvrchovanosť zahŕňa právomoc štátu nad jeho územím a obyvateľstvom a obmedzujú ju len hranice upravené medzinárodným právom. Žiaden štát nemôže vykonávať právomoc nad obyvateľstvom alebo časti obyvateľstva iného štátu na území tohto štátu bez jeho súhlasu. Nuž, tak to je jasne povedané, že tie kroky, ktoré prijali boli exteritoriálne a Slovensko musí voči nim zaujať veľmi tvrdé a nekompromisné kritériá. Viete, kto počas tohto rokovania v Bolzane v roku 2008 nesúhlasil s Bolzánskymi odporúčaniami OBSE? Maďarská republika a Ruská federácia. A my vieme, prečo. Na jednej strane teda sledujeme ďalšie maďarské pritvrdenie, ktoré som tu prezentoval, a na strane druhej súčasné slovenské poklonkovanie. Som presvedčený o tom, že jediným riešením tohto problému, je najprv odstrániť príčinu, až potom dôsledok. Takto treba konať v suverénnych medzištátnych a medzinárodných vzťahoch. Takto treba konať aj v zmysle dohody bilaterálnej, ktorá tu je platná medzi Maďarskou republikou a Slovenskou republikou z roku 1995. Teda úplne opačne ako to robí súčasná vláda Ivety Radičovej a vládna parlamentná väčšina to chce zrealizovať aj v tejto Národnej rade Slovenskej republiky. Najprv by sme mali požadovať zrušenie maďarského exteritoriálneho zákona o dvojakom občianstve aj za pomoci medzinárodných organizácií a vysvetliť našim kolegom aj v Rakúsku ako som hovoril, keby sa to týkalo Burgenlandu, ale Maďarská republika nikdy nesiahla na Burgenland, lebo by vedela, že ide do horúcej kaše, tak hovorí o iných častiach strednej Európy, vrátane Slovenska, Ukrajiny, Sedmohradska, teda Rumunska a predovšetkým takisto Srbska. Teda upraviť potom až na základe toho, že pritlačíme veľmi tvrdo a nekompromisne našich maďarských partnerov, upraviť a samozrejme zmeniť aj našu novelu zákona o štátnom občianstve. Všetko sa dialo bez konzultácií, takže my teraz ideme konzultovať. V poriadku, som veľmi rád, že budeme bilaterálne konzultovať, ale konzultácie by mali byť aj zo strany Maďarskej republiky na jar tohto roku po nástupe moci FIDESZU, ktorý je tiež tlačený Jobbikom veľmi do týchto extrémnych, by som povedal, nacionálnych tendencií, a vtedy sa malo využívať aj toto bilaterálne rokovanie, čo maďarská strana a mám tú informáciu od pána bývalého ministra zahraničných vecí Milana Lajčáka, odmietla. Čiže pre takéto rozhodnutie, dovoľte mi, na samotný záver, aby sme boli hrdí a nekompromisní v týchto rokovaniach, nemá vláda Ivety Radičovej silu. Všetky jej kroky sú len, a to často počúvam, ospravedlňovaním, poklonkovaním a ustupovaním. Suverénna politika zvrchovanej Slovenskej republiky sa postupne vytráca a stráca, a to je môj osobný názor a myslím si, že je to názor, ktorý zdieľa väčšina občanov Slovenskej republiky a naozaj tieto kroky, ktoré sa idú uskutočniť na pôde zvrchovanej Národnej rady Slovenskej republiky považujem za nešťastné, pretože vážení poslanci, vážené panie poslankyne, malý omyl, možno ho považujete za malý omyl, ktorý sa môže stať na začiatku v tejto forme a v tomto obsahu tejto novely, sa stane veľkým a veľmi nebezpečným na konci. Pamätajte na tieto slová, história nezabúda, história sa často opakujem. Ďakujem veľmi pekne. (Potlesk).